钦定古今图书集成/明伦汇编/氏族典/第336卷 > 刘信
## 钦定古今图书集成/明伦汇编/氏族典/第336卷 > 刘信

按《十国春秋》，吴刘信，兖州中都人也。初为郡盗，战败
奔广陵，事太祖数有功，太祖遇之厚，尝召信计事，醉
不能言，太祖嫚骂之，信即仗一剑弃去。左右请追之，
太祖曰：“信岂负我者邪？”醉而去，醒当复来。明日果至。
累官至镇南军节度使。天祐十五年，王祺攻虔州谭
全播久不下，会祺病，高祖命信充虔州行营招讨使
代之。信昼夜急攻，不能克，使人说全播，取质纳赂而
还。时徐温同平章事，怒曰：“信以十倍之众，攻一城不
得，而反用说客降之，何以威敌国？”笞其使者而遣之，
曰：“吾以笞信也。”信大惶惧，济师，遂破虔州。已而楚攻
荆南，荆南来求救，命信率步兵趋潭州，荆南兵解去。
武义元年，加征南大将军。唐庄宗灭梁，遣谏议大夫
薛昭文使闽，假道洪州。信燕劳之，谓昭文曰：“皇帝知
有信否？”昭文曰：“主上新平河南未熟，公名信曰：‘汉有
韩信，吴有刘信，一等人也。君还语天子，当来较射于
淮上’。”未几，唐师伐蜀，温急召信至广陵，以为左统军，
托以内备。居无何卒。南唐受禅，以旧故赠太师。长子
彦英，事高祖掌亲兵。第四子彦贞，仕南唐。